RESOLUCIÓN do 26 de maio de 2008, da División de Recursos Humanos e Desenvolvemento Profesional, pola que se ordena a publicación da acta de acordos adoptados na Comisión de seguimento do Plan de provisión de facultativos especialistas de área das institucións sanitarias do Servizo Galego de Saúde, do 22 de maio de 2008, logo da reunión e revisión das alegacións correspondentes á xuntanza do 17 de abril.
SERVIZO GALEGO DE SAÚDE — III. OUTRAS DISPOSICIÓNS — 06/06/2008

Ao abeiro do disposto nos artigos 79 e 80 da Lei 55/2003, do 16 de decembro, do Estatuto Marco de persoal estatuario dos servizos de saúde, no seo da mesa sectorial, con data do 13 de febreiro de 2007, aprobouse o Plan de provisión de postos de traballo dos facultativos especialistas dos hospitais do Servizo Galego de Saúde, presentado o 8 de febreiro de 2007, e constituíuse a Comisión de implantación e seguimento do dito acordo.
Con base nas competencias outorgadas á dita comisión de seguimento, en particular, na materia de selección temporal para o tratamento do sistema de incorporación e cesamento de profesionais, adoptáronse diversos acordos que se recolleron na acta do 23 de marzo de 2007. No parágrafo 6, baixo intitulación: «Establecemento dun sistema de contratación temporal de FEA baseado en criterios obxectivos: priorización dos profesionais para a cobertura dos vínculos», recolleuse o compromiso polo que, tras a finalización da fase de oposición (exames) da OPE de 2006, se elaboraría unha lista ordenada polos resultados daquela así como dos servizos prestados para o Servizo Galego de Saúde que se integraría na selección temporal, outorgándoselle prioridade a estes para o acceso ás prazas que ficasen vacantes, cos criterios definidos pola propia comisión de seguimento, entre os que tería relevancia a experiencia profesional acreditada no Servizo Galego de Saúde e o resultado da fase de oposición.
En cumprimento destes compromisos, en xuntanzas do 17 de abril e do 22 de maio de 2008, adoptáronse os diversos acordos que se recollen na acta do 22 de maio de 2008, cuxo contido se publica como anexo á presente resolución, relativo ao procedemento para establecer a prioridade nas vinculacións temporais dos facultativos especialistas de área nas institucións sanitarias do Servizo Galego de Saúde, logo de efectuada a toma de posesión da OPE 2006 e do concurso de traslados do 2007.
Na súa virtude,
RESOLVO:
Dispoñer a publicación da acta do 22 de maio de 2008, da Comisión de implantación e seguimento do Plan de provisión de postos de traballo dos facultativos especialistas dos hospitais do Servizo Galego de Saúde, pola que se recollen os acordos acadados nas datas do 7 de abril e do 22 de maio de 2008.
Santiago de Compostela, 26 de maio de 2008.
Antonio José Fernández Paniagua
Director xeral da División de Recursos Humanos e Desenvolvemento Profesional
ANEXO
Acta de acordos adoptados na Comisión de seguimento do Plan de provisión de facultativos especialistas de área das institucións sanitarias do Servizo Galego de Saúde, do 22 de maio de 2008, logo da reunión e revisión das alegacións correspondentes á xuntanza do 17 de abril.
En Santiago de Compostela, ás 13.00 horas do día 22 de maio de 2008, no edificio administrativo do Servizo Galego de Saúde, logo da convocatoria realizada para tal efecto, reúnense os membros da Comisión de seguimento do Plan de provisión que se indican na relación adxunta, adoptando os acordos que a seguir se mencionan:
1. Con respecto ao procedemento para establecer a prioridade nas vinculacións temporais segundo as necesidades asistenciais xurdidas nas institucións sanitarias, logo de efectuada a toma de posesión da OPE do 2006 e do concurso de traslados do 2007, acordouse o establecemento dun proceso de selección temporal consonte os seguintes parámetros:
-Ámbito subxectivo: o proceso estará dirixido aos facultativos especialistas que cesen nos seus postos de traballo por mor das tomas de posesión do persoal fixo, en virtude da OPE e do concurso de traslados citados. Quedan excluídas aquelas categorías de persoal licenciado sanitario que teñan listaxes de selección temporal do Servizo Galego de Saúde en vigor.
Aqueles interesados incluídos no ámbito subxectivo que non tivesen concorrido na OPE do 2006 serán admitidos no proceso de selección temporal cunha puntuación de cero puntos.
Aqueloutros profesionais que, malia participaren na última OPE, non acreditaron os seus méritos na fase de concurso daquela, terán a posibilidade de presentar ex novo os ditos méritos no seo deste novo proceso de selección temporal de facultativos especialistas, dentro do prazo que se habilite para tal fin mediante convocatoria pública.
-Méritos avaliables: valoraranse os seguintes méritos que foron obxecto de avaliación na última OPE (a convocada no ano 2006) de licenciados sanitarios, coa seguinte ponderación:
-30%, a fase de oposición.
-70%, a fase de concurso (tan só o mérito da experiencia profesional).
Os méritos avaliables serán, en todo caso, os causados ata a data establecida na OPE: ata o 28 de xaneiro de 2007.
-Ámbito territorial: as listaxes de aspirantes resultantes segundo a orde de prelación dos méritos acreditados terá ámbito provincial, de xeito que os interesados só se poderán inscribir nas listaxes dunha única especialidade e provincia, se ben nos supostos de indispoñibilidade, a selección poderá recaer nun aspirante inscrito da demarcación limítrofe. Para os efectos da selección e no suposto de indispoñibilidade de aspirantes dunha concreta especialidade e provincia, terán a consideración de ámbitos territoriais limítrofes a provincia da Coruña, respecto da de Lugo; e a de Pontevedra, respecto da de Ourense (e viceversa).
-Ámbito funcional: o proceso referenciado afectará todas as vinculacións temporais, a través dos nomeamentos que se formalicen (interino, de substitución ou eventual), das categorías de persoal estatutario licenciado sanitario que foron incluídas na OPE precedente e que non teñan listaxes de selección temporal vixentes no Servizo Galego de Saúde. As ditas vinculacións serán ofrecidas con carácter preferente aos aspirantes inscritos nas correspondentes listaxes, respecto a calquera outros profesionais non incluídos nelas.
En garantía dos dereitos dos aspirantes, e para evitar efectos contrarios aos criterios de cesamento establecidos no artigo 39 do Decreto 206/2005, non poderán ser ofertados vínculos estables (no sentido establecido no parágrafo terceiro da norma 7.3 do pacto de selección temporal do Servizo Galego de Saúde), ata a vixencia das listas definitivas que xurdan logo da conclusión do período ordinario de toma de posesión da OPE de 2006. No entanto, se con posterioridade ao remate do período ordinario de toma de posesión da OPE, algún profesional cesase no seu posto como consecuencia das situacións e permisos derivados da normativa sobre igualdade ou conciliación da vida familiar e laboral, ou da lexislación vixente; estes aspirantes deberán presentar, de xeito inmediato ao seu cesamento, a súa solicitude de incorporación ás listaxes derivadas deste acordo.
O rexeitamento inxustificado dos nomeamentos temporais que lles sexan ofrecidos aos profesionais inscritos na listaxe da súa especialidade e provincia comportará a aplicación do sistema de penalizacións recollido na norma 11 do vixente pacto de selección temporal do Servizo Galego de Saúde (DOG núm. 104, do 1 de xuño de 2004), ou da norma que no futuro o substitúa. O dito pacto resultará, así mesmo de aplicación supletoria en todo aquilo que non sexa expresamente previsto neste proceso de selección temporal de facultativos especialistas.
-Ámbito temporal: a vixencia deste sistema perdurará ata a finalización da OPE de 2008. Isto é, cando se publique no Diario Oficial de Galicia a resolución pola que se declare concluso o dito proceso selectivo.
-O prazo de presentación de solicitudes será de sete días, que comezarán a contar a partir da data do cesamento.
-Demarcacións xeográficas de especial consideración: nos futuros procesos de selección temporal de facultativos especialistas convocados polas institucións sanitarias do Servizo Galego de Saúde, o desempeño das vinculacións temporais como consecuencia do presente sistema terá unha valoración adicional do 50% na epígrafe de experiencia profesional, cando a prestación de servizos tivese lugar nos hospitais comarcais suxeitos á seguinte dobre condición: que estes estean situados en núcleos de poboación inferiores a 50.000 habitantes e sufran especiais dificultades de cobertura (a saber: Monforte de Lemos, Burela, Verín e Cee). A prestación de servizos, en virtude deste procedemento, no Hospital Comarcal de Valdeorras terá unha valoración adicional do 75% fronte á experiencia nas restantes institucións sanitarias do sistema público galego.
2.-Acordouse, finalmente, no que atinxe á interpretación da orde de cesamentos estipulada no artigo 39 do Decreto 206/2005, que a expresión praza desempeñada, recollida no último parágrafo do número 2 do dito artigo debe ser entendida, no suposto de existir varios nomeamentos sucesivos, como sinónimo de vinculacións desempeñadas polo mesmo profesional sen solución de continuidade, na mesma especialidade e centro e realizando, xa que logo, a mesma actividade, por teren eses nomeamentos concatenados a súa orixe na idéntica causa da vinculación inicial.
-Pola administración:
Antonio José Fernández Paniagua, director xeral da División de Recursos Humanos e Desenvolvemento Profesional.
Rosario García Villadangos, subdirectora xeral de Persoal.
Yolanda Lesmes Romero, subdirectora xeral de Réxime Xurídico, Recursos e Reclamacións.
Santiago Ares Martínez, subdirector xeral de Procesos Asistenciais.
Margarita Prado Vaamonde, xefa do Servizo de Recursos e Reclamacións.
Alberto López Suárez, División de Recursos Humanos e Desenvolvemento Profesional.
-Polas organizacións sindicais:
CIG: Mª Xosé Abuín Álvarez, Xan Ramón Fernández Cid, Francisco L. Vázquez Vizoso e Iago Villamil Cajoto.
CEMSATSE: Javier Paz Esquete.
CC.OO.: Mª Luz Fernández Tuñas e Lola González Lorenzo.
CSI-CSIF: Carlos Botana Alba e Silvia García Saavedra.
UGT: Luis Santiago Jerez Couselo, Rosa Mª Vilas Vidal e Mª Elena Carracedo Durán.